เอกสารแนบ 3

รายงานคณะกรรมการตรวจสอบ

รายงานของคณะกรรมการตรวจสอบ

ปี 2553 คณะกรรมการตรวจสอบ บริษัท อสมท จำกัด (มหาชน)
ประกอบด้วยกรรมการอิสระซึ่งเป็นผู้ทรงคุณวุฒิทางด้านการเงินและบริหารองค์กร โดยมี
นายญาณศักดิ์ มโนมัยพิบูลย์ เป็นประธานคณะกรรมการตรวจสอบ นายอนุสรณ์ ธรรมใจ
และนางดารณี เจริญรัชต์ภาคย์ เป็นกรรมการตรวจสอบ

สำหรับปี 2553 คณะกรรมการตรวจสอบได้มีการประชุมร่วมกับฝ่ายจัดการและหน่วยงานต่างๆ
ของบริษัทจำนวน 12 ครั้ง ซึ่งเป็นการประชุมร่วมกับผู้บริหารระดับสูง 8 ครั้ง
พร้อมทั้งมีการประชุมร่วมกับสำนักงาน การตรวจเงินแผ่นดิน (สตง.) ซึ่งเป็นผู้สอบบัญชีของบริษัทฯ
เพื่อสอบทานงบการเงินของบริษัท

คณะกรรมการตรวจสอบได้ปฏิบัติหน้าที่และความรับผิดชอบตามที่ได้รับมอบหมายจากคณะกรรมการบริษัทฯ
และตามกฎบัตรของคณะกรรมการตรวจสอบ บมจ.อสมท
ว่าด้วยอำนาจหน้าที่ของคณะกรรมการตรวจสอบ รวมทั้งหลักเกณฑ์
และแนวทางปฏิบัติของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทยและแนวทางปฏิบัติสำหรับกรรมการตรวจสอบในรัฐวิสาหกิจ
ได้แก่ สอบทาน งบการเงิน สอบทานการบริหารความเสี่ยง
สอบทานการจัดวางระบบการควบคุมภายใน สอบทานรายการที่ เกี่ยวโยงกัน
สอบทานแผนการปฏิบัติงานตรวจสอบและกำกับดูแลงานตรวจสอบภายใน
สอบทานการดูแลรักษาทรัพย์สินขององค์กร เสนอความคิดเห็น การแต่งตั้งผู้สอบบัญชี
และกำหนดค่าตอบแทนผู้สอบบัญชี สรุปได้ดังนี้

สอบทานงบการเงินรายไตรมาสและงบการเงินประจำปี เพื่อให้มั่นใจว่าระบบบัญชีและรายงานทาง
การเงินจัดทำขึ้นตามหลักการบัญชีที่รับรองทั่วไป และมีการเปิดเผยข้อมูลอย่างเพียงพอครบถ้วน
เชื่อถือได้และทันต่อเวลาที่กำหนด
คณะกรรมการตรวจสอบได้เชิญผู้สอบบัญชีเข้าร่วมประชุมทุกครั้งที่มีการพิจารณา
งบการเงินรายไตรมาส และงบการเงินประจำปี คณะกรรมการตรวจสอบได้สอบทานงบการเงิน
โดยให้ผู้สอบบัญชีชี้แจงและได้สอบถามในเรื่องความถูกต้องครบถ้วนของงบการเงิน
ความเพียงพอของการเปิดเผยข้อมูลเหตุการณ์ภายหลังวันที่ในงบการเงินและรายการปรับปรุงบัญชีที่มีผลกระทบอย่างเป็นสาระสำคัญต่องบการเงิน

สอบทานการบริหารความเสี่ยงขององค์กร
คณะกรรมการตรวจสอบได้กำกับดูแลการบริหารความเสี่ยงของบริษัทฯ
โดยสอบทานแผนการบริหารความเสี่ยงปี 2553
และสอบทานผลการตรวจสอบการบริหารความเสี่ยงตามแผนการตรวจสอบของสำนักงานตรวจสอบภายใน
เพื่อให้มีความมั่นใจว่าบริษัทฯ ได้บริหารจัดการความเสี่ยงให้ลดลงจนอยู่ในระดับที่ยอมรับได้

สอบทานการประเมินระบบการควบคุมภายในของหน่วยงาน คณะกรรมการตรวจสอบฯ
ได้สอบทานผลตรวจสอบและทบทวนระบบการควบคุมภายในตามแผนการตรวจสอบของสำนักงานตรวจสอบภายใน
เพื่อให้บริษัทฯ มีระบบการควบคุมภายในที่เพียงพอในการดำเนินธุรกิจ
และบรรลุวัตถุประสงค์ของการควบคุมภายในด้านประสิทธิผลของการดำเนินงาน
การใช้ทรัพยากรซึ่งรวมถึง การดูแลทรัพย์สิน การป้องกันหรือลดความผิดพลาด ความเสียหาย
การรั่วไหล การสิ้นเปลือง หรือการทุจริต
ความเชื่อถือได้ของรายงานทางการเงินและการดำเนินงาน การปฏิบัติตามกฎหมาย ระเบียบ
ข้อบังคับ มติคณะรัฐมนตรี และในปี 2553
ได้ประเมินการควบคุมภายในตามระเบียบคณะกรรมการตรวจเงินแผ่นดิน
ว่าด้วยการกำหนดมาตรฐานการควบคุมภายใน พ.ศ. 2544

สอบทานรายการที่เกี่ยวโยงกัน คณะกรรมการตรวจสอบได้สอบทานรายการที่เกี่ยวโยงกันของ บมจ.
อสมท และการเปิดเผยข้อมูลเพื่อให้เป็นไปตามประกาศ
และแนวทางการปฏิบัติของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
และตลาดหลักทรัพย์แห่งประเทศไทย

กำกับดูแลงานตรวจสอบภายในและสอบทานแผนปฏิบัติงานตรวจสอบ คณะกรรมการตรวจสอบได้
สอบทานแผนการตรวจสอบระยะยาว 5 ปี
และแผนการตรวจสอบประจำปีโดยจัดทำขึ้นจากฐานความเสี่ยงของบริษัทฯ
ซึ่งสอดคล้องกับกลยุทธ์และทิศทางขององค์กร สอบทานผลการตรวจสอบ
โดยให้ข้อแนะนำและติดตามการดำเนินการแก้ไขตามรายงานผลการตรวจสอบในประเด็นที่มีนัยสำคัญ

สอบทานการดูแลรักษาทรัพย์สินขององค์กร
คณะกรรมการตรวจสอบได้สอบทานผลการตรวจสอบทะเบียนทรัพย์สินด้านครุภัณฑ์คอมพิวเตอร์
เพื่อให้มีทรัพย์สินอยู่ตรงตามทะเบียน

การเสนอแต่งตั้งผู้สอบบัญชีและกำหนดค่าตอบแทนผู้สอบบัญชี
คณะกรรมการตรวจสอบได้พิจารณาและเห็นชอบให้เสนอแต่งตั้งสำนักงานการตรวจเงินแผ่นดินเป็นผู้สอบบัญชีของ
บมจ. อสมท ต่อคณะกรรมการบริษัทฯ เพื่อพิจารณาและขออนุมัติจากที่ประชุมผู้ถือหุ้นประจำปี 2553

การประเมินตนเอง คณะกรรมการตรวจสอบได้ประเมินผลและสอบทานการปฏิบัติงานด้วยตนเอง
(Self-Assessment) ทั้งคณะและเป็นรายบุคคลในลักษณะประเมินไขว้ เพื่อให้มั่นใจว่า
การปฏิบัติงานของคณะกรรมการตรวจสอบเป็นไปอย่างมีประสิทธิภาพ
และเป็นไปตามแนวทางปฏิบัติของตลาดหลักทรัพย์แห่งประเทศไทยและแนวทางปฏิบัติสำหรับกรรมการตรวจสอบในรัฐวิสาหกิจที่กำหนดโดยกระทรวงการคลัง

คณะกรรมการตรวจสอบได้ให้ความสำคัญกับการควบคุมภายในและการบริหารความเสี่ยงอย่างต่อเนื่อง
เพื่อให้บริษัทฯ มีการกำกับดูแลกิจการที่ดี มีการควบคุมภายในที่เพียงพอเหมาะสมกับการดำเนินธุรกิจ
มีการบริหารความเสี่ยงให้อยู่ในระดับที่ยอมรับได้ ระบบบัญชีและการรายงาน
ทางการเงินมีความถูกต้องเชื่อถือได้ รวมทั้งการปฏิบัติตามกฎหมาย ระเบียบ ข้อบังคับ
ที่เกี่ยวข้องกับการดำเนินธุรกิจของบริษัทฯ

[]

(นายญาณศักดิ์ มโนมัยพิบูลย์)

ประธานคณะกรรมการตรวจสอบ

เอกสารแนบ 4

รายงานของคณะกรรมการเกี่ยวกับความรับผิดชอบในการจัดทำรายงานทางการเงิน

รายงานของคณะกรรมการเกี่ยวกับความรับผิดชอบในการจัดทำรายงานทางการเงิน

รายงานทางการเงินที่ปรากฎในรายงานประจำปี ซึ่งประกอบด้วย งบดุล งบกำไรขาดทุน
งบแสดงการเปลี่ยนแปลงส่วนของผู้ถือหุ้น งบกระแสเงินสด และหมายเหตุประกอบงบการเงิน
จัดทำขึ้นโดยฝ่ายบริหาร ตามมาตรฐานการบัญชีที่รับรองทั่วไปภายใต้พระราชบัญญัติการบัญชี พ.ศ.
2543 ซึ่งหมายรวมถึงมาตรฐานการบัญชีที่ออกภายใต้พระราชบัญญัติวิชาชีพบัญชี พ.ศ. 2547
และตามข้อกำหนดของคณะกรรมการกำกับหลักทรัพย์และตลาดหลักทรัพย์
ว่าด้วยการจัดทำและนำเสนอรายงานทางการเงินภายใต้พระราชบัญญัติหลักทรัพย์และตลาดหลักทรัพย์
พ.ศ. 2535 โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวัง และประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอ

คณะกรรมการ บมจ. อสมท ได้จัดให้มีระบบการควบคุมภายในที่มีประสิทธิผล เพื่อให้มั่นใจว่า
การบันทึกข้อมูลทางบัญชีมีความถูกต้อง ครบถ้วน และเพียงพอที่จะดูแลรักษาสินทรัพย์
และป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

คณะกรรมการ บมจ. อสมท ได้แต่งตั้งคณะกรรมการตรวจสอบ ซึ่งประกอบด้วย
กรรมการบริษัทที่เป็นอิสระจากการบริหารงาน เป็นผู้ดูแลและสอบทานให้บริษัทฯ
มีรายงานทางการเงินอย่างถูกต้องและเพียงพอ
รวมถึงระบบการควบคุมภายในและการตรวจสอบภายในอย่างเหมาะสมและมีประสิทธิภาพ
โดยปรากฎตามรายงานคณะกรรมการตรวจสอบ ซึ่งแสดงไว้ในรายงานประจำปีนี้แล้ว

บริษัท อสมท จำกัด (มหาชน) ได้จัดให้มีผู้สอบบัญชีรับอนุญาต คือ สำนักงานการตรวจเงินแผ่นดิน
ทำการตรวจสอบรายงานทางการเงินดังกล่าว ตามมาตรฐานการสอบบัญชีที่รับรองทั่วไป
เพื่อรายงานให้ความเห็นอย่างเป็นอิสระในผู้สอบบัญชีรับอนุญาต
ถึงความถูกต้องตามที่ควรของฐานะการเงินและผลการดำเนินงานที่ได้แสดงไว้ในรายงานทางการเงินดังกล่าว

[]

(ศาสตราจารย์ ดร.สุรพล นิติไกรพจน์)

ประธานกรรมการ

บริษัท อสมท จำกัด (มหาชน)

เอกสารแนบ 5

รายงานของผู้สอบบัญชี

[]

รายงานของผู้สอบบัญชี

เสนอ ผู้ถือหุ้นบริษัท อสมท จำกัด (มหาชน)

สำนักงานการตรวจเงินแผ่นดินได้ตรวจสอบงบดุลรวมและงบดุลเฉพาะบริษัท ณ วันที่ 31 ธันวาคม
2553 และ 2552 งบกำไรขาดทุนรวมและงบกำไรขาดทุนเฉพาะบริษัท
งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะบริษัท
และ งบกระแสเงินสดรวมและงบกระแสเงินสดเฉพาะบริษัท สำหรับปีสิ้นสุดวันเดียวกันของแต่ละปี
ของบริษัท อสมท จำกัด (มหาชน) และบริษัทย่อย
ซึ่งผู้บริหารของบริษัทเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนสำนักงานการตรวจเงินแผ่นดินเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของสำนักงานการตรวจเงินแผ่นดิน

สำนักงานการตรวจเงินแผ่นดินได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้สำนักงานการตรวจเงินแผ่นดินต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่บริษัทใช้
และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารของบริษัทเป็นผู้จัดทำขึ้น
ตลอดจนการประเมินถึง ความเหมาะสมของการแสดงรายการที่นำเสนอในงบการเงินโดยรวม
สำนักงานการตรวจเงินแผ่นดินเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของสำนักงานการตรวจเงินแผ่นดิน

สำนักงานการตรวจเงินแผ่นดินเห็นว่า
งบการเงินข้างต้นนี้แสดงฐานะการเงินรวมและฐานะการเงินเฉพาะบริษัท ณ วันที่ 31 ธันวาคม
2553 และ 2552
ผลการดำเนินงานรวมและผลการดำเนินงานเฉพาะบริษัทการเปลี่ยนแปลงส่วนของผู้ถือหุ้นรวมและการเปลี่ยนแปลงส่วนของผู้ถือหุ้นเฉพาะบริษัท
และกระแสเงินสดรวมและกระแสเงินสดเฉพาะบริษัท สำหรับปีสิ้นสุดวันเดียวกันของแต่ละปี
ของบริษัท อสมท จำกัด (มหาชน) และบริษัทย่อย
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

[]

  (นางรัชนี ธราพงษ์พันธ์)

ผู้ตรวจเงินแผ่นดิน 1

[]

(นางสาวเกศมณี กิจวรรณี)

ผู้อำนวยการสำนักงาน

สำนักงานการตรวจเงินแผ่นดิน Office of the Auditor General 

วันที่ 28 กุมภาพันธ์ 2554